Vyhodnotenie pripomienkové konania

Materiál  bol zaslaný na pripomienkové konanie  9. decembra 2003 Ministerstvu financií Slovenskej republiky, Ministerstvu spravodlivosti Slovenskej republiky, Ministerstvu vnútra Slovenskej republiky a Úradu pre štátnu službu.

Generálna prokuratúra Slovenskej republiky sprístupnila tento materiál na internete 9. decembra 2003.

Časový interval priebehu pripomienkového konania: od 9. decembra 2003 do 11.decembra 2003.

Stanovisko k predloženému materiálu zaslali:

Ministerstvo financií Slovenskej republiky,
Ministerstvo spravodlivosti Slovenskej republiky, 
Ministerstvo vnútra Slovenskej republiky,
Úrad pre štátnu službu.

Uplatnené pripomienky:

1.	Ministerstvo financií Slovenskej republiky:

- vzhľadom na skutočnosť, že v rozpočtovej kapitole Generálnej prokuratúry Slovenskej republiky sú zohľadnené zvýšené výdavky na tovary a služby v súvislosti s uplatňovaním zákona č. 458/2003 Z.z. o zriadení Špeciálneho súdu a Úradu špeciálnej prokuratúry a o zmene a doplnení niektorých zákonov vo výške 5 200 000 Sk a v štátnom rozpočte sú taktiež zabezpečené prostriedky na odmeňovanie 45 zamestnancov Úradu špeciálnej prokuratúry, nesúhlasí s predložením materiálu na rokovanie vlády  v znení predloženom  na pripomienkové konanie a vzhľadom na skutočnosť, že   v návrhu zákona o štátnom rozpočte  na rok 2004  sa v rámci priorít vlády  do rozpočtu kapitálových výdavkov  Ministerstva spravodlivosti Slovenskej republiky  premietlo  na zriadenie Špeciálneho súdu a Úradu špeciálnej prokuratúry zvýšenie výdavkov o 50 miliónov Sk, odporúča uložiť podpredsedovi vlády   a ministrovi spravodlivosti Slovenskej republiky prehodnotiť rozpočet kapitálových výdavkov rozpočtovej kapitoly Ministerstva spravodlivosti Slovenskej republiky s cieľom presunúť  v prospech rozpočtovej kapitoly Generálnej prokuratúry Slovenskej republiky sumu 20,7 miliónov Sk a navrhnúť vykonanie rozpočtového opatrenia. 

Akceptované.

2. Ministerstvo spravodlivosti Slovenskej republiky:

- uplatňuje pripomienku ohľadom počtu prokurátorov Úradu špeciálnej prokuratúry s tým, že navrhovaný počet bol viazaný na doplnenie § 161 ods. 1 Trestného poriadku o ustanovenie, podľa ktorého by mohli vyšetrovanie a skrátené vyšetrovanie vykonávať určení prokurátori Úradu špeciálneho prokurátora a že toto ustanovenie bolo z návrhu zákona vypustené a aj keď táto skutočnosť nebola adekvátne premietnutá v  Doložke finančných, ekonomických, environmentálnych vplyvov a vplyvov na zamestnanosť, odporúča prehodnotiť počet prokurátorov aj s ohľadom na predpokladaný počet sudcov novozriaďovaného Špeciálneho súdu (spolu 9 sudcov – tri trojčlenné senáty)

Neakceptované:

	Ustanovenie § 174 ods. 2 písm. c) Trestného poriadku oprávňuje prokurátora pri výkone dozoru nad zachovávaním zákonnosti pred začatím trestného stíhania a v prípravnom konaní nielen zúčastniť sa na vykonávaní úkonov vyšetrovateľa alebo policajného orgánu, ale aj osobne vykonať jednotlivý úkon alebo aj celé vyšetrovanie alebo skrátené vyšetrovanie a vydať rozhodnutie v ktorejkoľvek veci. Okrem toho, počet prokurátorov musí byť vyšší ako počet sudcov. Súd totiž  môže konať len na podklade obžaloby, ktorú podáva a pred súdom zastupuje prokurátor (§ 180 ods. 1 Trestného poriadku). Prokurátor však môže podať obžalobu iba vtedy, ak výsledky vyšetrovania dostatočne odôvodňujú postavenie obvineného pred súd (§ 176 ods. 1 Trestného poriadku), v ostatných prípadoch musí byť vec vybavená  rozhodnutím vydaným v prípravnom konaní, nad ktorým vykonáva dozor  prokurátor. Z uvedených dôvodov musí byť počet prokurátorov Úradu špeciálnej prokuratúry adekvátny rozsahu pôsobnosti Úradu špeciálnej prokuratúry ustanovenému zákonom.

	Podľa vyjadrenia podpredsedu vlády a ministra financií Slovenskej republiky v liste  č. 4557/2003-KM z 12. decembra 2003 v štátnom rozpočte na rok 2004  sú zabezpečené prostriedky na odmeňovanie 45 zamestnancov Úradu špeciálnej prokuratúry.

3.  Ministerstvo vnútra Slovenskej republiky:

    3.1. v návrhu je nesúlad v označení organizačných celkov Úradu špeciálnej prokuratúry – pri       
             vedúcich sa uvádza oddelenie, pri prokurátoroch odbor

     Akceptované – slovo „odbor“ je nahradené slovom „oddelenie“.

 3.2.  v návrhu je nesúlad medzi celkovým počtom štátnych zamestnancov a súčtom podľa    
             jednotlivých funkcií

Akceptované – počet samostatných referentov je opravený zo 6 na 4.

 3.3. predložený návrh by mal dať jednoznačnú odpoveď na to, akým spôsobom dochádza na   prokuratúre v súvislosti s vytvorením Úradu špeciálnej prokuratúry k presystemizovaniu, ako aj prisystemizovaniu prokurátorov, štátnych zamestnancov a zamestnancov vo verejnej službe
	
Neakceptované – ide o novozriaďovaný úrad, ktorého personálne obsadenie bude zrejmé až po skončení výberového konania na funkčné miesta prokurátorov (do výberového konania sa môžu prihlásiť nielen prokurátori, ale aj iné osoby, ktoré spĺňajú zákonom ustanovené  podmienky) a až po zvolení špeciálneho prokurátora, ktorého zákon oprávňuje na udelenie súhlasu s vymenovaním štátneho zamestnanca do funkcie v Úrade špeciálnej prokuratúry a na podanie návrhu na pridelenie zamestnanca vo verejnej službe do tohto úradu (nemusí ísť o zamestnancov, ktorí t.č. pôsobia na prokuratúre).

3.4. na obale materiálu v časti „Obsah  materiálu“ uviesť aj „Odôvodnenie“

      Akceptované.

3.5. v doložke opraviť údaj 22 830 Sk na 22 830 000 Sk

       Akceptované.

4. Úrad pre štátnu službu:

    4.1. v návrhu opraviť počet štátnych zamestnancov v súlade s ich súčtom

          Akceptované – počet samostatných referentov je opravený zo 6 na 4.

    4.2. v odôvodnení funkciu „samostatný radca“ opraviť na funkciu „odborný radca“

            Akceptované.